**พัน กี-มุน** (อักษรโรมัน: *Ban Ki-moon*; เกาหลี: 반기문; ฮันจา: 潘基文; อาร์อาร์: *Ban Gi-mun*; เอ็มอาร์: *Pan Ki-mun*) ประธานคณะกรรมการจริยธรรมในคณะกรรมการโอลิมปิกสากล อดีตเลขาธิการสหประชาชาติคนที่ 8 ต่อจากโคฟี แอนนัน โดยได้รับตำแหน่งเมื่อวันที่ 1 มกราคม ค.ศ. 2007 ก่อนที่จะเข้ารับตำแหน่ง พันเคยเป็นนักการทูตในกระทรวงการต่างประเทศและการค้าของเกาหลีใต้ เขาได้ก้าวเข้าสู่พิธีการทูตตั้งแต่ปีที่สำเร็จการศึกษาจากมหาวิทยาลัย โดยได้รับตำแหน่งแรกในนิวเดลี ประเทศอินเดีย ในระหว่างการทำงาน เขาได้สร้างชื่อเสียงในด้านความถ่อมตนและความสามารถ

พันดำรงตำแหน่งรัฐมนตรีว่าการกระทรวงการต่างประเทศและการค้าของเกาหลีใต้ตั้งแต่เดือนมกราคม ค.ศ. 2005 ถึงเดือนพฤศจิกายน ค.ศ. 2006 ในเดือนกุมภาพันธ์ ค.ศ. 2006 เขาเริ่มการรณรงค์หาเสียงสำหรับตำแหน่งเลขาธิการสหประชาชาติ เดิมทีพันถูกพิจารณาว่ามีโอกาสเข้ารับตำแหน่งน้อยมาก อย่างไรก็ตาม ในฐานะรัฐมนตรี เขาสามารถเดินทางไปยังประเทศสมาชิกคณะมนตรีความมั่นคงแห่งสหประชาชาติทุกประเทศได้ ซึ่งเป็นกลยุทธ์ที่ทำให้เขาได้เปรียบมากขึ้น

เมื่อวันที่ 13 ตุลาคม ค.ศ. 2006 เขาได้รับเลือกจากสมัชชาใหญ่แห่งสหประชาชาติให้ดำรงตำแหน่งเลขาธิการสหประชาชาติคนที่ 8 เมื่อวันที่ 1 มกราคม ค.ศ. 2007 เขาสืบทอดตำแหน่งแอนนันสำเร็จ และนำการปฏิรูปครั้งสำคัญในการรักษาสันติภาพและปฏิบัติการการจัดวางกำลังของสหประชาชาติ ในทางการทูต พันได้ให้ความเอาใจใส่อย่างมากต่อความขัดแย้งในดาร์ฟูร์ ที่ซึ่งเขาช่วยชักนำให้ประธานาธิบดีซูดาน อูมัร ฮะซัน อะห์มัด อัลบะชีร์ ยินยอมให้กองกำลังรักษาสันติภาพเข้าสู่ซูดาน ในประเด็นเกี่ยวกับปรากฏการณ์โลกร้อน เขาได้กดดันปัญหาดังกล่าวหลายครั้งกับอดีตประธานาธิบดีสหรัฐ จอร์จ ดับเบิลยู. บุช

ประวัติ
-------

พันสมรสกับนางยู ซูน แท็ก และมีลูกชาย 1 คน กับลูกสาว 2 คน ถึงแม้จะเป็นชาวเกาหลีใต้โดยกำเนิด แต่พันก็มีความคล่องแคล่วในภาษาอังกฤษและภาษาฝรั่งเศส เมื่อครั้งยังเป็นนักเรียนมัธยมในทศวรรษที่ 60 พันชนะเลิศการแข่งขันภาษาอังกฤษซึ่งจัดขึ้นโดยสภากาชาดอเมริกัน ทำให้เขาได้เดินทางไปยังสหรัฐอเมริกาและเข้าพบ จอห์น เอฟ. เคนเนดี อีกด้วย เขาระบุว่าตนเองเป็นคริสต์ศาสนิกชนซึ่งไม่ได้เข้ารีตนิกายใด ๆ 

พันสำเร็จการศึกษาระดับปริญญาตรีด้านความสัมพันธ์ระหว่างประเทศจากมหาวิทยาลัยแห่งชาติกรุงโซลใน 1970 และสำเร็จการศึกษาระดับปริญญาโทสาขารัฐประศาสนศาสตร์จากมหาวิทยาลัยฮาร์วาร์ดในปีค.ศ. 1985

เลขาธิการสหประชาชาติ
--------------------

ในเดือนกุมภาพันธ์ ค.ศ. 2006 พันประกาศที่จะสมัครเข้ารับตำแหน่งเลขาธิการสหประชาชาติคนใหม่ซึ่งจะเป็นผู้สืบทอดอำนาจต่อจากโคฟี แอนนัน ที่จะหมดวาระเมื่อสิ้น ค.ศ. 2006 เป็นครั้งแรกในประวัติศาสตร์ที่มีชาวเกาหลีใต้ลงชิงตำแหน่ง โดยพันได้คะแนนนำเป็นอันดับหนึ่งทุกครั้งในการลงคะแนนหยั่งเสียงทั้ง 4 หนของคณะมนตรีความมั่นคงแห่งสหประชาชาติซึ่งมีการจัดขึ้นในวันที่ 24 กรกฎาคม 14 กันยายน 28 กันยายน และ 2 ตุลาคม

จากผลการลงคะแนนเสียงอย่างไม่เป็นทางการเมื่อวันที่ 2 ตุลาคม พันได้รับเสียงสนับสนุนทั้งสิ้น 14 เสียงโดยไม่มีผู้คัดค้านเลยแม้แต่เสียงเดียว และอีก 1 เสียงซึ่ง "ไม่ลงคะแนน" นอกจากนั้น เขายังไม่ถูกคัดค้านโดยใช้วีโต้คัดค้านเลย ในขณะที่ผู้ลงสมัครที่เหลืออีก 5 คนนั้นถูกลงคะแนนคัดค้านโดยแต่ละชาติสมาชิกถาวร 5 ชาติ-ซึ่งได้แก่ สาธารณรัฐประชาชนจีน ฝรั่งเศส รัสเซีย สหราชอาณาจักร และสหรัฐอเมริกา-อย่างน้อย 1 เสียง หลังจากการลงคะแนนเสียง ชาชิ ธารูร์ ตัวแทนจากประเทศอินเดียซึ่งได้รับคะแนนเป็นอันดับสองได้ขอถอนตัวออกจากการคัดเลือกไปและกล่าวกับผู้สื่อข่าวว่าเขารู้สึก "มั่นใจว่าพันจะชนะ" ขณะที่ผู้แทนถาวรของจีนต่อสหประชาชาติกล่าวว่า "ค่อนข้างเป็นที่แน่ชัดจากการหยั่งเสียงในวันนี้ว่าท่านรัฐมนตรีพัน คี มูนจะเป็นผู้ลงสมัครซึ่งคณะมนตรีความมั่นคงแนะนำแก่สมัชชาใหญ่"

ในวันที่ 9 ตุลาคม คณะมนตรีความมั่นคงได้เลือกให้พันเป็นตัวแทนอย่างเป็นทางการ และเมื่อวันที่ 13 ตุลาคม สมาชิกสมัชชาใหญ่ทั้ง 192 ชาติก็มีมติแต่งตั้งให้พันเป็นว่าที่เลขาธิการสหประชาชาติ[]

อ้างอิง
-------

1. ↑  Warren Hoge (2006-12-09). "For New U.N. Chief, a Past Misstep Leads to Opportunity". *The New York Times*.
2. ↑  "Correction: Ban Ki-moon". *The Economist*. 2007-01-11. สืบค้นเมื่อ 2007-08-02.
3. ↑  "Transcript of Press Conference by Secretary-General-Designate Ban Ki-moon At United Nations Headquarters". *un.org*. 13 October 2006. สืบค้นเมื่อ 2007-12-15.
4. ↑  "IOC elects former United Nations Secretary General Ban Ki-moon to head its Ethics Commission". 29 April 2021.
5. ↑  "Ban takes 1st Straw Poll". UNSG.org. 2006-07-24. คลังข้อมูลเก่าเก็บจากแหล่งเดิมเมื่อ 2007-08-08. สืบค้นเมื่อ 2006-09-28.
6. ↑  "Ban firms up lead in second Straw Poll". UNSG.org. 2006-09-14. คลังข้อมูลเก่าเก็บจากแหล่งเดิมเมื่อ 2009-06-12. สืบค้นเมื่อ 2006-09-28.
7. ↑  "Ban slips but holds, Vike Freiberga pushes into third". UNSG.org. 2006-09-28. คลังข้อมูลเก่าเก็บจากแหล่งเดิมเมื่อ 2009-06-12. สืบค้นเมื่อ 2006-09-28.
8. ↑  "Ban Ki-moon wins". UNSG.org. 2006-10-02. คลังข้อมูลเก่าเก็บจากแหล่งเดิมเมื่อ 2006-11-04. สืบค้นเมื่อ 2006-10-02.
9. ↑  "Ban vows to reform U.N. if given top job". seattlepi.nwsource.com. 2006-10-03. สืบค้นเมื่อ 2006-10-09.[*ลิงก์เสีย*]
10. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2007-08-07. สืบค้นเมื่อ 2006-10-16.

**Ban Ki-moon** ที่่โครงการพี่น้องของวิกิพีเดีย

* หาความหมายจากวิกิพจนานุกรม
* ภาพและสื่อจากคอมมอนส์
* เนื้อหาข่าวจากวิกิข่าว
* คำคมจากวิกิคำคม
* ข้อมูลต้นฉบับจากวิกิซอร์ซ
* หนังสือจากวิกิตำรา


| ก่อนหน้า |  | พัน กี-มุน |  | ถัดไป |
| --- | --- | --- | --- | --- |
| **โคฟี แอนนัน** |  |  **เลขาธิการสหประชาชาติ คนที่ 8** (1 มกราคม พ.ศ. 2550 – 31 ธันวาคม พ.ศ. 2559) |  | **อังตอนียู กูแตรึช** |

| * ด
* ค
* ก
เลขาธิการแห่งสันนิบาตชาติและสหประชาชาติ |
| --- |
| สันนิบาตชาติ(1919–1945) | 
* เจมส์ เอริก ดรัมมอน  (สหราชอาณาจักร)
* โฌแซ็ฟ อเวนอล  (ฝรั่งเศส)
* ชอน เลสเตอร์  (เสรีรัฐไอริช)

 | League of Nations flag: a white star in a pentagonUN flag: a white map on a blue background |
| สหประชาชาติ(ตั้งแต่ 1945) | 
* *แกลด์วิน เจบบ์*1  (สหราชอาณาจักร)
* ทริกเวอ ลี  (นอร์เวย์)
* ด๊าก ฮัมมาร์เฮิลด์  (สวีเดน)
* อู้ตั่น  (พม่า)
* ควร์ท วัลท์ไฮม์  (ออสเตรีย)
* ฆาบิเอร์ เปเรซ เด กูเอยาร์  (เปรู)
* บุฏรุส บุฏรุส-ฆอลี  (อียิปต์)
* โคฟี แอนนัน  (กานา)
* พัน กี-มุน  (เกาหลีใต้)
* อังตอนียู กูแตรึช  (โปรตุเกส)

 |
| เกี่ยวข้อง | 
* สำนักเลขาธิการสหประชาชาติ
* ผู้ช่วยเลขาธิการสหประชาชาติ
* รองเลขาธิการสหประชาชาติ
* บันทึกความทรงจำของเลขาธิการสหประชาชาติ

 |
| 1 รักษาการเลขาธิการ |